A Tanács 3491/90/EGK rendelete
(1990. november 26.)
a Bangladesből származó rizs behozataláról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel a Közösség az Uruguayi Forduló félidős értékelésével összefüggésben vállalta, hogy preferenciális import-megállapodást ajánl a legkevésbé fejlett, nem-AKCS országokból származó rizsre, amennyiben ezen országok érdeklődést mutattak és fel vannak sorolva az 1989-es évre vonatkozóan a fejlődő országokból származó egyes mezőgazdasági termékekre [1] vonatkozó általános érvényű vámkedvezmények meghatározásáról szóló 1988. december 19-i 4258/88/EGK tanácsi rendelet V. mellékletében;
mivel a preferenciális import-megállapodások, amelyek a legkevésbé fejlett országok számára tett ajánlat tárgyát képezik, magukban foglalják a behozatali vám csökkentését a Közösségbe érkező, a Közösség által hagyományosan importált mennyiség keretein belül lévő árukra, feltéve, hogy az exportáló ország beszedi a csökkentés mértékével megegyező exportadót;
mivel Banglades az egyik olyan ország, amelynek az ajánlatot címezték, jelezte a rizs kereskedelmének fejlesztése iránti érdeklődését;
mivel a származási bizonyítvány biztosíthatná, hogy a megállapodás előnyei kizárólag a Bangladesből származó rizsre korlátozódjanak,
ELFOGADTA EZT A RENDELETET:
1. cikk
(1) A Bangladesből származó és a 2. cikkben meghatározott mennyiségi korlátokon belül eső import esetében a behozatali vám a 100610, 100620 és 100630 KN-kódok (kivéve az 10061010 KN-kód) alá besorolt rizsre megegyezik a harmadik országokból származó behozatali vámmal, leszámítva:
a) az 100610 KN-kód alá tartozó hántolatlan rizsre az 10061010 KN-kód kivételével;
- 50 %,
és
- 3,6 ECU;
b) az 100620 KN-kód alá tartozó előhántolt rizsre:
- 50 %
és
- 3,6 ECU;
c) az 100630 KN-kód alá tartozó félig hántolt és hántolt rizsre:
- a legutóbb az 1806/89/EGK rendelettel [2] módosított 1418/76/EGK rendelet [3] 14. cikkének (3) bekezdése szerinti iparvédelmi összeg, a félig hántolt rizs esetében, összhangban az ugyanazon rendelet 19. cikke a) pontjának harmadik francia bekezdésében említett, hántolt és félig hántolt rizsre vonatkozó átváltási arányokkal,
- 50 %
és
- 5,4 ECU;
(2) az (1) bekezdést kizárólag a következőkre kell alkalmazni:
- azon importügyletek, amelyek esetében az importőr bizonyítékot szolgáltat, hogy a bekezdésben említett kedvezménynek megfelelő összegű exportadót az exportáló ország beszedte,
- olyan termékek, amelyekre vonatkozóan az exportáló ország illetékes hatósága származási bizonyítványt állított ki.
2. cikk
(1) Az 1. cikkben előírt vámcsökkentés naptári évenként 4000 tonna előhántolt rizsnek megfelelő mennyiségre korlátozott.
Az előhántolt rizs állapotától eltérő feldolgozottsági szakaszban lévő rizs esetén a mennyiségeket a legutóbb a 2325/88/EGK rendelettel [4] módosított 467/67/EGK rendelet [5] 1. cikkében rögzített átváltási arányok alkalmazásával kell átalakítani.
(2) A Bizottság felfüggeszti az 1. cikk alkalmazását, amint megállapítja, hogy a folyó évben az említett cikk rendelkezéseinek megfelelő importügyletek elérték az (1) bekezdésben említett mennyiséget.
3. cikk
E rendelet alkalmazásának részletes szabályait az 1418/76/EGK rendelet 27. cikkében meghatározott eljárások alapján kell elfogadni.
4. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
A rendeletet 1990. november 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1990. november 26-án.